Nomata we sun las wiken hemi strong, be i lukim olgeta maj blong Day 11 blong Digicel Championship blong Port Vila Football Association hemi bin kik off.
Fes maj blong dei, Spirit 08 hemi pleiem Mauriki.
Fes haf tugeta saed oli bin stap long 0-0.
Long sekon haf stret long namba 60 minit, Josian Sope hemi faenem baksaed blong net blong Spirit 08.
Taem we Spirit 08 i stap lukaotem wan ikwalaesa, Sope hemi addem sekon poen blong hem stret long namba 80 minit, blong putum faenol sko long 2-0 long feva blong Mauriki.
Sekon maj blong dei, Tafea hemi kam blong winim Siaraga long 2-1.
Win blong Tafea hemi no kam isi, afta we i lukim Zica Manuhi hemi openem sko eli long fes haf mo mo Eddison Stephen hemi dabolem.
Long sekon haf, Siaraga hemi kam blong rediusum sko thru long Derrick Bule, mo oli bin kam plante taem kolosap blong oli ikwalaes afta long olgeta las 20 minit, oli bin dominetem maj, be olgeta janis ia oli no save putum insaed long net nomo.
Las maj blong dei, Tupuji Imere i kam blong winim Shepherds United long 5-1.
Barry Mansale hemi openem sko long namba 27 minit thru long wan fri kik we i stap kolosap long senta laen, Leo Moli hemi addem wan dabol, eli longf sekon haf.
Haelaet blong maj ia i kamaot long yangfala substitute straeta, Kenney Soromon, we hemi makem wan dabol bageken long namba 61 mo 78 minit.
Shepherds United oli jas makem ‘consolation goal’ blong olgeta leit long 91 minit.
Long olgeta nara maj blong wiken ia, Seveners i winim Mauwia long 3-2, Lopatu i winim Torba United long 2-0, North Efate i winim Kings long 2-1, Yatel i winim AS Ambassador long 3-0, Narak i dro wetem ABM Galaxy long 1-1, United Malampa i winim Varona long 8-0 mno Pango i winim Redal long 5-1.
Olgeta Digicel Premia Division maj blong Tuesde wik ia long Port Vila Stadium, bambae i lukim long Erakor i pleiem Spirit 08 long 3pm.
Long Wednesde we hemi pablik holidei, 11am, Shepherds i pleiem Siaraga, 1pm, Mauriki i pleiem Digicel Amicale mo long 3pm Tupuji i plei Ifira.
Klasmen blong premia afta long wiken ia i lukim:
1- Tafea FC 16
2- Erakor Golden Star FC 15
3- Ifira Black Bird FC 12
4- Tupuji Imere FC 10
5- Digicel Amicale FC 8
6- Spirit 08 FC 3
7- Siaraga FC 1
8- Shepherds United 0
tpi_Latn lmo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn bjn_Latn fao_Latn zho_Hans ibo_Latn bjn_Latn ltz_Latn jav_Latn tso_Latn